### | | | | --- | --- | | | | | --- | | **Byråd** 27. november 2018 Sagsnr. 710-2016-22938 Dok.nr. 710-2018-432109 Stephan Lauritsen | | 186.                Koordineret vandindvindings- og byplanlægning - Åbent

###

|  |  |
| --- | --- |
| Tidl. politisk behandling | BY, 19.12.17, pkt.160 |
| Forventet sagsgang | PU, TMU, ØK, BY |
| Lovgrundlag |  |

###

**SAGENS INDHOLD**

Byrådet skal i denne sag tage stilling til en
anlægsbevilling på 400.000 kr. fra budget 2017-20 til gennemførsel af første
del af projektet ”Koordineret vandindvindings- og byplanlægning”.

Anlægsbevillingen er del af en samlet bevilling på 900.000
kr. over to år, og skal derfor ses i sammenhæng med den anden del af
bevillingen på 500.000 kr. fra Budget 2018-21, der blev godkendt af Byrådet i
forbindelse med sagen ”Samlet anlægsbevilling til en række mindre projekter i
budget 2018-21” fra december 2017. Årsagen til, at anmodningen om frigivelse af
anlægsbevillingen på 400.000 kr. først fremlægges nu, skyldes en ændret
lovgivning på området pr. 1. januar 2017, og at Teknik og Kultur som følge
heraf måtte tilpasse den samlede plan.

Beløbet skal anvendes til at gennemføre et projekt, der skal
etablere grundlaget for en langsigtet og koordineret vandindvindings- og
byplanlægning i [adresse]. Projektets resultater tænkes udmøntet i den
kommende Plan- og bæredygtighedsstrategi og i Vandforsyningsplan 2020 efter
præsentation af resultater og anbefalinger for Byrådet.

Behovet og interessen for at skabe plads til yderligere
byvækst kolliderer nogle steder med behovet og interesserne for at sikre rent
drikkevand. Interesseafvejningen sker igennem kommuneplanen.

Gældende lovgivning pr. 1. januar 2017 beskriver kravene til
kommuneplanlægning ved udlægning af fremtidig arealer til byudvikling. Staten
lagde med bekendtgørelsen ansvaret for grundvandsbeskyttelse over til
kommunerne, når der udlægges byvækstområder. I den tidligere lovgivning
’Retningslinje 40 og 41’ havde staten ansvaret for grundvandsbeskyttelsen.

Derfor er der i Kommuneplanen 2017-2029 indskrevet, at der ved
byudvikling inden for sårbare indvindingsoplande til almene vandforsyninger skal
foretages grundvandsbeskyttende initiativer med henblik på at hindre unødig
risiko for forurening af grundvandet.

Målet med projektet ’Koordineret vandindvindings- og
byplanlægning’ er at tilgå interesserne for såvel byvækst som rent drikkevand
til borgerne på en strategisk og mere langsigtet måde for at mindske
konfliktområderne mest muligt og langtidssikre valg og prioriteringer, så der
fortsat kan ske vækst og udvikling i [adresse] samt sikre borgerne rent
drikkevand.

Projektets resultater vil blive præsenteret i form af
forskellige notater og anbefalinger for den politiske beslutningstagning om,
hvor der skal være byudvikling, hvor drikkevandet skal sikres og hvor de to
interesser kan forenes. Projektet vil bl.a. give et overblik over de økonomiske
konsekvenser, og hvilket juridisk råderum kommunen har.

**VURDERING**

Projektet ’Koordineret vandindvindings- og byplanlægning’
udarbejdes i tæt tilknytning til ’Vandforsyningsplan 2020’ og ’Indsatsplan til
grundvandsbeskyttelse’. Tilsammen danner de tre projekter/planer en særlig
gennemarbejdet samlet analyse af og planlægning for vandforsyningen og
drikkevandsbeskyttelsen i kommunen.

Et af resultaterne i ’Koordineret vandindvindings- og
byplanlægning’ er identificering af, hvilke af de nuværende
drikkevandsmagasiner, som fortsat kan anvendes i fremtiden og hvilke, endnu
ikke udnyttede drikkevandsmagasiner, der på sigt kan anvendes som nye fremtidig
drikkevandsmagasiner med mulighed for vandindvinding. Projektet forventes
afsluttet med udgangen af 2019.

Resultaterne fra ’Koordineret vandindvindings- og
byplanlægning’ udgør et væsentligt input til og udmøntes i ’Vandforsyningsplan
2020’ og ’Kommuneplan 2021-32’.

Vandforsyningsplanen udgør kommunens planlægning af
vandværkernes drikkevandsforsyning og fastlægger blandt andet en fremtidig vandindvindingsstruktur
for de almene vandværker. Herved sikres det for eksempel, at et vandværk, som
planlægges til at være et bærende vandværk for et lokalsamfund, har mulighed
for at indvinde vand fra et område, hvor drikkevandsmagasinet giver drikkevand
af god kvalitet og mængde. Vandforsyningsplanen forventes politisk behandlet
medio 2020.

I kommuneplanlægningen sammenfattes de overordnede
beskyttelses- og anvendelsesinteresser i kommunen. ’Koordineret
vandindvindings- og byplanlægning’ skal bidrage til, at drikkevandsbeskyttelsen
og de langsigtede byudviklingsmuligheder koordineres, så der på samme tid sker
beskyttelse af drikkevandsinteresser og fortsat skabes mulighed for udvikling
af kommunens bysamfund i kommuneplanlægningen.

’Indsatsplanlægning til grundvandsbeskyttelse’ har
overvejende fokus på hvilke indsatser, der skal gøres i forhold til
landbrugsdriften, for at sikre fremtidig rent drikkevand. Hvis for eksempel et
drikkevandsmagasin ikke kan give drikkevand af god nok kvalitet og mængde i et
meget vigtigt område, kan en indsats, f.eks. skovrejsning eller
dyrkningsaftaler om gødskning og sprøjtning, iværksættes. Indsatserne
gennemføres løbende i samarbejde med vandværkerne.

**INDDRAGELSE**

Vandrådet (sammenslutning af de almene vandværkerne) i
Favrskov Kommune inddrages løbende i projektet, så de er bekendt med projektets
formål, indhold og tidsplan for arbejdet. Resultater og konsekvenser drøftes
ligeledes med Vandrådet. Projektets resultater udmøntes i ’Vandforsyningsplan
2020’ samt i den kommende Plan- og bæredygtighedsstrategi.

**ØKONOMI**

Der søges om en anlægsbevilling på 400.000 kr. til
rådgiverhjælp til gennemførsel af projekt ”Koordineret vandindvindings- og
byplanlægning”, finansieret af det afsatte rådighedsbeløb i budget 2018, der er
overført fra 2017.

Anlægsbevillingen medfører ikke afledt drift.

**INDSTILLING**

Direktøren for Teknik og Kultur indstiller til Byrådet:

1.    At der
gives en anlægsbevilling på 400.000 kr. til koordineret vandindvindings- og
byplanlægning, som finansieres af det afsatte rådighedsbeløb i 2018.

**BESLUTNING**

***Planudvalget, 6. november 2018:***

Fraværende:ingen

Indstilles godkendt.

***Teknik- og Miljøudvalget, 8. november 2018:***

Fraværende:Ingen

Indstilles godkendt.

***Økonomiudvalget, 20. november 2018:***

Fraværende:Jacobine Lund

Indstilles godkendt.